# Licor Beirão

El Licor Beirão, conegut simplement com Beirão, és un licor portuguès de la regió de Beira. Remonta els seus orígens al segle XIX i és la beguda espirituosa més consumida a Portugal.
La producció va començar al segle XIX a Lousã, a la regió de Beira, regió de la qual va rebre el nom. Està fet a partir d'una doble destil·lació de llavors i herbes, entre les quals menta, canyella, cardamom i lavandula, ingredients d'herència colonial provinents del Brasil, Sri Lanka i l'Índia.

## Nom

Beirão és un adjectiu que significa "de Beira". El licor va rebre aquest nom el 1929 a Castelo Branco, durant el segon Congresso Beirão, com a homenatge a l'esdeveniment, en el qual el licor va guanyar una medalla d'or.

## Història

El licor va ser elaborat per primer cop el segle XIX com a remei contra el mal d'estómac a una farmàcia de Lousã. A finals del segle XIX les begudes alcohòliques van deixar de ser classificades com a medicinals, però el licor es mantenia en producció en una petita fàbrica propietat del gendre del productor original. L'any 1940 la fàbrica i la recepta van ser comprades per José Carranca Redondo (1921-2005), qui la dècada del 1960 va convertir el licor en una beguda de renom nacional.

### Publicitat

Redondo va començar la primera campanya publicitària amb cartells que mostraven un rètol amb l'eslògan "Licor Beirão, el licor de Portugal" sobre un paisatge rural, i que aviat es van convertir en una icona de la publicitat portuguesa.
Una cartellera posterior representava una majorette americana, amb samarreta i pantalons vermells curts i ajustats, que va haver de ser retirada, ja que mostrava lleugerament el ventre i no s'addeia a les morals conservadores de l'època.
Un eslògan utilitzat aleshores, O Beirão que todos gostam (port. El de Beira que agrada a tothom), tenia una subtil referència a António de Oliveira Salazar, "el de Beira que no agrada a tothom", el líder l'Estat Nou.

## Quinta do Meiral

La finca familiar, anomenada Quinta do Meiral, va ser comprada per Carranca Redondo l'any 1970 i és on es troba la fàbrica. El terreny, de més de 12 hectàrees, produeix alguns dels ingredients utilitzats en la recepta secreta del licor, com ara lavanda i menta.
Després de ser embotellat, el licor s'envia i es distribueix a Portugal i als mercats estrangers, els quals representen el 25% de les vendes.

## Producció

El licor encara es produeix i s'embotella a Quinta do Meiral, tot seguint la recepta original, que consisteix en la doble destil·lació de tretze llavors aromàtiques diferents, herbes i espècies.
Les herbes es maceren en alcohol durant un mínim de vint-i-cinc dies. El reultat es destil·la dos cops en alambins de coure. Aquesta barreja anomenada alcoholat, s'afegeix a una mescla d'alcohol, sucre i aigua.

## Referències

* 1 2 3 4 RTP - [Consulta: 18 desembre 2019].
* ↑ «O dono do licor mais irreverente de Portugal - DN» (en portuguès). www.dn.pt. [Consulta: 18 desembre 2019].
* 1 2 «O Licor Beirão mudou! Mas só por fora...» (en portuguès de Portugal). Boa Cama Boa Mesa. [Consulta: 18 desembre 2019].
* ↑ Jegundo, André. «Morreu o homem do Licor Beirão» (en portuguès). PÚBLICO. [Consulta: 18 desembre 2019].
* ↑ [Consulta: 18 desembre 2019].
* ↑ «Liquid Company» (en portuguès). Liquid Company. [Consulta: 18 desembre 2019].